ওয়েব ডেস্ক: ঘুরতে নিয়ে যাওয়ার নাম করে বৃদ্ধা মাকে রাস্তায় ফেলে রেখে পালানোর অভিযোগ উঠল ছেলে-বৌমার বিরুদ্ধে। প্রায় আশি ছুঁইছুঁই বৃদ্ধা এখন বাঙ্গুর হাসপাতালে চিকিত্‍সাধীন। গড়ফার হালতু মিলন সংঘের রকে মঙ্গলবার সন্ধে থেকে বসে রয়েছেন একাকী বৃদ্ধা। অসুস্থ, দুর্বল, শরীরে কোনও ক্ষমতাই নেই। ক্লাবের ছেলেরাই প্রথম তা খেয়াল করে। অসুস্থ বৃদ্ধাকে খাবার ও ওষুধ কিনে দেন তাঁরা। এখনও পর্যন্ত বৃদ্ধা নিজের নাম পরিচয় কিছুই বলতে পারেননি। কেউ কিছু জানতে চাইলে অঝোরে কেঁদে চলেছেন। বৃদ্ধার অভিযোগ, ঘুরতে নিয়ে যাবে বলে তাঁকে নিয়ে বেরিয়েছিল ছেলে-বৌমা। কিন্তু তাকে স্টেশনে ফেলে রেখেই তাঁরা চলে যায় বলে অভিযোগ। যদিও ছেলে-বৌমার নাম, বাড়ির ঠিকানা, বৃদ্ধা কিছুই বলতে পারছেন না। হালতু মিলন সংঘ ক্লাবের ছেলেরা প্রথমে গড়ফা থানায় যোগাযোগ করে। অভিযোগ, পুলিস প্রথমে গুরুত্বই দিতে চায়নি। তাই লালবাজারের দ্বারস্থ হয় ক্লাব। লালবাজার থেকে থানায় খবর যেতেই নড়েচড়ে বসে স্থানীয় পুলিস। বৃদ্ধাকে উদ্ধার করে বাঙ্গুর হাসপাতালে ভর্তি করা হয়। ক্লাবের ছেলেরা ফেসবুকে বৃদ্ধার ছবি পোস্ট করে খোঁজখবর শুরু করেছে।